[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.7.2008

COM(2008) 480 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, TO ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ, ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΚΑΙ ΤΗΝ ΕΥΡΩΠΑΪΚΗ ΚΕΝΤΡΙΚΗ ΤΡΑΠΕΖΑ

Έβδομη έκθεση σχετικά με τις πρακτικές προετοιμασίες για τη μελλοντική διεύρυνση της ζώνης του ευρώ {SEC(2008) 2306}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, TO ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ, ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΚΑΙ ΤΗΝ ΕΥΡΩΠΑΪΚΗ ΚΕΝΤΡΙΚΗ ΤΡΑΠΕΖΑ

Έβδομη έκθεση σχετικά με τις πρακτικές προετοιμασίες για τη μελλοντική διεύρυνση της ζώνης του ευρώ

ΕΙΣΑΓΩΓΗ

Από τον Ιανουάριο του 2008 η ζώνη του ευρώ περιλαμβάνει 15 από τα 27 κράτη μέλη της ΕΕ. Από τα 12 μη συμμετέχοντα κράτη μέλη, 10 είναι «κράτη μέλη με παρέκκλιση» που αναμένεται ότι θα υιοθετήσουν το ευρώ μόλις ικανοποιήσουν τα κριτήρια που προβλέπει η συνθήκη[1]. Η Δανία και το Ηνωμένο Βασίλειο δεν έχουν υποχρέωση να υιοθετήσουν το ευρώ.

Εκτός από το να ικανοποιήσουν τα κριτήρια σύγκλισης, τα εν λόγω κράτη μέλη πρέπει να λάβουν εκτενή πρακτικά μέτρα για να προετοιμάσουν όλους τους τομείς της οικονομίας, τις διοικήσεις και τους πολίτες για την έλευση του ευρώ. Προκειμένου να διευκολυνθεί η προετοιμασία των χωρών αυτών για την αλλαγή νομίσματος, η Επιτροπή επωφελήθηκε από την πείρα που αποκτήθηκε κατά την εισαγωγή των τραπεζογραμματίων και κερμάτων ευρώ το 2002, το 2007 και το 2008 για να καταρτίσει «Σύσταση της Επιτροπής σχετικά με μέτρα για τη διευκόλυνση της μετάβασης στο ευρώ στο μέλλον»[2]. Όλες οι χώρες που ετοιμάζονται για την αλλαγή νομίσματος καλούνται να λάβουν υπόψη τους την εν λόγω σύσταση.

Η παρούσα έκθεση εκτιμά την τρέχουσα κατάσταση των πρακτικών προετοιμασιών για την αλλαγή νομίσματος στη Σλοβακία, η οποία θα ενταχθεί στη ζώνη του ευρώ την 1η Ιανουαρίου 2009 μετά από απόφαση του Συμβουλίου ότι η χώρα αυτή ικανοποιεί τις απαιτούμενες προϋποθέσεις για την υιοθέτηση του ευρώ. Το συνημμένο έγγραφο εργασίας της Επιτροπής προβλέπει λεπτομέρειες για τις προετοιμασίες στα υπόλοιπα ενδιαφερόμενα κράτη μέλη.

Κατάσταση των προετοιμασιών στη Σλοβακία

Η Σλοβακία θα υιοθετήσει το ευρώ την 1η Ιανουαρίου 2009 με τη μέθοδο του «big bang».

Το Εθνικό σχέδιο για την εισαγωγή του ευρώ που εγκρίθηκε τον Ιούλιο του 2005 καθορίζει το γενικό πλαίσιο για τις πρακτικές προετοιμασίες σχετικά με την αλλαγή νομίσματος και περιγράφει λεπτομερώς τα καθήκοντα των διαφόρων τομέων της οικονομίας και της δημόσιας διοίκησης. Το σχέδιο επικαιροποιήθηκε τον Μάρτιο του 2007 και τον Απρίλιο του 2008.

Το κανονιστικό πλαίσιο για την αλλαγή νομίσματος θεσπίσθηκε με έναν «γενικό νόμο»[3]. Το εν λόγω κείμενο συζητήθηκε εκτενώς με την Ευρωπαϊκή Επιτροπή δεδομένου ότι ο νόμος αυτός αποσκοπούσε επίσης στην άρση όλων των ασυμβατοτήτων και αδυναμιών που είχαν διαπιστωθεί στις προηγούμενες εκθέσεις σύγκλισης. Ο γενικός νόμος καθορίζει τις αρχές και τους κανόνες που πρέπει να τηρούνται κατά την αλλαγή νομίσματος όσον αφορά τόσο τα τραπεζογραμμάτια και κέρματα όσο και τις λοιπές πτυχές του θέματος (π.χ. συνέχεια των συμβάσεων, ουδετερότητα τιμών και προστασία των οικονομικών συμφερόντων των πολιτών, υποχρεωτική διπλή αναγραφή των τιμών), προσδιορίζει τους αρμόδιους φορείς ελέγχου, καθορίζει τις κυρώσεις για τις τυχόν παραβάσεις των διατάξεων και προβλέπει τις απαιτούμενες τροποποιήσεις άλλων νομοθετικών κειμένων.

Προγραμματισμός και οργάνωση της αλλαγής νομίσματος

Ο φορέας καθοδήγησης των σχετικών προετοιμασιών είναι η Εθνική Συντονιστική Επιτροπή (ΕΣΕ) με πρόεδρο τον υπουργό Οικονομικών (εθνικός συντονιστής) και συμπροεδρεύοντα τον Διοικητή της Εθνικής Τράπεζας της Σλοβακίας (ΕΤΣ). Η ΕΣΕ επιβλέπει την εκτέλεση του Εθνικού σχεδίου για την εισαγωγή του ευρώ.

Η κυβέρνηση προέβη επίσης στη δημιουργία έκτακτης θέσης «Πληρεξουσίου της κυβέρνησης για την εισαγωγή του ευρώ» που θα συντονίζει τις προετοιμασίες σε καθημερινή βάση και θα εντοπίζει τα τυχόν προβλήματα. Οι τεχνικές λεπτομέρειες των προετοιμασιών συζητούνται στο πλαίσιο πέντε επιτροπών εργασίας. Κάθε μια από αυτές βρίσκεται υπό την εποπτεία διαφορετικού υπουργείου ή της ΕΤΣ.

Οι επιτροπές εργασίας συνέρχονται τακτικά και υποβάλλουν αναφορές όσον αφορά τις δραστηριότητές τους στην ΕΣΕ και στον Πληρεξούσιο της κυβέρνησης τουλάχιστον ανά τρίμηνο. Κάθε επιτροπή περιλαμβάνει εκπροσώπους των σχετικών κυβερνητικών και μη οργανισμών.

Η Σλοβακία έχει τηρήσει το άρθρο 1 της σύστασης αριθ. 2008/78/EΚ: «Τα κράτη μέλη πρέπει να δημιουργήσουν τις κατάλληλες δομές που θα επικεντρωθούν στο σχεδιασμό, το συντονισμό και τη διευκόλυνση όλων των αναγκαίων προετοιμασιών για τη θέση σε κυκλοφορία του ευρώ». Υπάρχουν, ωστόσο, ορισμένες αμφιβολίες ως προς την αποτελεσματικότητα του υφιστάμενου συντονιστικού πλαισίου. Η ΕΣΕ είναι πολύ υψηλού πολιτικού επιπέδου και δεν μπορεί να ασχολείται με τεχνικά θέματα. Το γραφείο του Πληρεξουσίου διαθέτει πολύ λίγο προσωπικό και ασχολείται κυρίως με θέματα επικοινωνίας. Η κεντρική παρακολούθηση των προετοιμασιών της Σλοβακίας για την υιοθέτηση του ευρώ πρέπει να ενισχυθεί με σκοπό τη βελτίωση του συντονισμού των διαφόρων φορέων και τη δημιουργία των προϋποθέσεων αποτελεσματικής αντιμετώπισης κρίσιμων καταστάσεων. |

Προετοιμασίες της δημόσιας διοίκησης

- Οι προετοιμασίες για τους κρατικούς διοικητικούς φορείς, τις περιφερειακές διοικήσεις και τις δημοτικές αρχές κατευθύνονται από την επιτροπή εργασίας για τη δημόσια διοίκηση. Ο εθνικός συντονιστής συνέστησε σε όλους τους διοικητικούς φορείς να δημιουργήσουν ομάδες συντονισμού για το ευρώ. Μια μελέτη για τις προετοιμασίες όσον αφορά τα ηλεκτρονικά συστήματα μετατροπής που καταρτίσθηκε για την εν λόγω επιτροπή δείχνει ότι τον Ιούνιο του 2008 το 80% σχεδόν των κεντρικών, περιφερειακών και τοπικών διοικητικών φορέων διέθετε κατάλογο των συστημάτων πληροφορικής που πρέπει να υποστούν προσαρμογή. Ωστόσο, μόνον το 18% είχε όντως κάνει δοκιμές στα προσφάτως μετατραπέντα συστήματα. Ο προκαταρκτικός αυτός έλεγχος είχε ως στόχο να παρακινήσει τους φορείς της δημόσιας διοίκησης να αρχίσουν τις προετοιμασίες. Τα αποτελέσματα των επόμενων ελέγχων αναμένεται ότι θα είναι πολύ καλύτερα.

Οι κεντρικοί και περιφερειακοί διοικητικοί φορείς έχουν χαράξει τις δικές τους στρατηγικές για την εκπαίδευση του προσωπικού και βρίσκονται στη φάση της προσαρμογής των επίσημων εντύπων, τιμών αναφοράς και χρηματικών ορίων. Ο κρατικός προϋπολογισμός καταρτίζεται σε κορώνες Σλοβακίας και θα υπολογισθεί εκ νέου σε ευρώ. Το κόστος της προετοιμασίας για την αλλαγή νομίσματος έχει ενσωματωθεί στους προϋπολογισμούς των ετών 2008-2009. Σύμφωνα με τις διατάξεις του γενικού νόμου, όλες οι πληρωμές των πολιτών προς τους δημόσιους προϋπολογισμούς θα στρογγυλοποιούνται προς τα κάτω, οι δε δαπάνες των δημόσιων προϋπολογισμών θα στρογγυλοποιούνται προς τα πάνω.

Η Σλοβακία έχει χαράξει μια ολοκληρωμένη στρατηγική για την προσαρμογή της διοίκησης στο ευρώ. Πρέπει, ωστόσο, να δοθεί μεγαλύτερη προσοχή στην πρακτική εκπαίδευση των δημοσίων υπαλλήλων που χειρίζονται μετρητά ή/και έρχονται σε άμεση επαφή με το κοινό. |

Διασφάλιση της ταχείας εισαγωγής των τραπεζογραμματίων και κερμάτων ευρώ

- Οι προετοιμασίες για την εισαγωγή των τραπεζογραμματίων και κερμάτων ευρώ και η απόσυρση των τραπεζογραμματίων και κερμάτων κορώνας από την κυκλοφορία υπάγονται στην αρμοδιότητα της Εθνικής Τράπεζας της Σλοβακίας.

- Οι ανάγκες σε τραπεζογραμμάτια και κέρματα ευρώ

Προκειμένου να αντικατασταθούν τα κυκλοφορούντα τραπεζογραμμάτια και κέρματα κορώνας Σλοβακίας, η ΕΤΣ παρήγγειλε 188 εκατομμύρια τραπεζογραμμάτια ευρώ και 500 εκατομμύρια κέρματα ευρώ. Τα τραπεζογραμμάτια θα τα δανειστεί από την Εθνική Τράπεζα της Αυστρίας ενώ τα κέρματα θα κοπούν από το σλοβακικό Νομισματοκοπείο της Kremnica. Το Νομισματοκοπείο της Kremnica έχει ήδη κάνει επιτυχείς δοκιμές για την παραγωγή των σλοβακικών κερμάτων ευρώ. Οι εγκαταστάσεις παραγωγής και αποθήκευσης θα μεταφερθούν σύντομα σε ανακατασκευασμένους χώρους με υψηλές προδιαγραφές ασφαλείας. Δεδομένου ότι το Νομισματοκοπείο έχει πείρα στην εκτέλεση παραγγελιών μεγάλου όγκου από ξένους πελάτες, δεν αναμένεται να αντιμετωπίσει προβλήματα στην κοπή των σλοβακικών κερμάτων ευρώ.

- Απόσυρση των εθνικών τραπεζογραμματίων και κερμάτων από την κυκλοφορία

Η ΕΤΣ προβλέπει ότι θα επιστραφούν περίπου 165 εκατομμύρια τραπεζογραμμάτια και 425 εκατομμύρια κέρματα (συνολικού βάρους 1900 τόνων). Προκειμένου να εξασφαλισθεί επαρκές δυναμικό αποθήκευσης και επεξεργασίας, η καταστροφή των τραπεζογραμματίων και κερμάτων σλοβακικής κορώνας θα αρχίσει πριν από την έναρξη της περιόδου προεφοδιασμού. Τα επιστρεφόμενα τραπεζογραμμάτια σλοβακικής κορώνας θα αποθηκεύονται και θα καταστρέφονται στις εγκαταστάσεις της ΕΤΣ, ενώ τα κέρματα θα συγκεντρώνονται και θα αχρηστεύονται κυρίως στο Νομισματοκοπείο της Kremnica.

- Προεφοδιασμός και υποπροεφοδιασμός τραπεζών

Ο προεφοδιασμός των εμπορικών τραπεζών με τραπεζογραμμάτια και κέρματα ευρώ θα αρχίσει τον Οκτώβριο του 2008. Η ΕΤΣ θα ανοίξει ειδικό υποκατάστημα στις εγκαταστάσεις του Νομισματοκοπείου της Kremnica επιφορτισμένο με τον συντονισμό του προεφοδιασμού με κέρματα ευρώ. Η ΕΤΣ υπέγραψε συμβάσεις προεφοδιασμού με 16 εμπορικές τράπεζες. Οι συμβάσεις αυτές βασίζονται στις εκτιμήσεις των ίδιων των τραπεζών σχετικά με τις ανάγκες προεφοδιασμού με τραπεζογραμμάτια και κέρματα ευρώ, που υποβλήθηκαν τον Μάιο του 2008. Οι παραγγελίες για τραπεζογραμμάτια είναι μάλλον χαμηλές: 51 εκατομμύρια τραπεζογραμματίων ευρώ που αντιστοιχούν στο 27% των 188 εκατομμυρίων που υπολογίζει να θέσει σε κυκλοφορία η ΕΤΣ (έναντι 92,5% στη Μάλτα, 80% στην Κύπρο και μέσου όρου 67% στις πρώτες χώρες που συμμετείχαν στη ζώνη του ευρώ). Οι παραγγελίες για κέρματα ευρώ αυξήθηκαν κατά 60% μεταξύ Σεπτεμβρίου του 2007 και Μαρτίου του 2008 σε 320 εκατομμύρια τεμάχια (64% του συνόλου των κερμάτων ευρώ που προβλέπεται να τεθούν σε κυκλοφορία). Η ΕΤΣ προβλέπει ότι θα υπάρξουν συμπληρωματικές παραγγελίες τραπεζογραμματίων και κερμάτων τους ερχόμενους μήνες. Το μεγαλύτερο μέρος των τραπεζογραμματίων και των κερμάτων (81,5% και 75% αντίστοιχα) θα διατεθεί, στο πλαίσιο του προεφοδιασμού, στις τρεις μεγαλύτερες εμπορικές τράπεζες.

Οι μικρές παραγγελίες προεφοδιασμού αποτελούν εν μέρει έμμεση συνέπεια του περιορισμένου ενδιαφέροντος των επιχειρήσεων για υποπροεφοδιασμό . Τον Μάρτιο του 2008 μόνον 12 000 επιχειρήσεις (ήτοι το 16% επί συνόλου 73 000 επιχειρήσεων που συναλλάσσονται σε μετρητά) είχαν εκφράσει ενδιαφέρον για υποπροεφοδιασμό. Η Σλοβακία αποφάσισε να μην κυκλοφορήσει ειδικές εναρκτήριες συσκευασίες με ευρώ για τις επιχειρήσεις, παρά το ότι αυτό προβλέπεται στη σύσταση της Επιτροπής αριθ. 2008/78/ΕΚ. Ως εκ τούτου, οι ΜΜΕ μπορούν να αποκτήσουν επαρκή αποθέματα μετρητών σε ευρώ για τις πρώτες ημέρες υπογράφοντας ειδική σύμβαση με τράπεζα. Συνεπώς, πρέπει να καταβληθούν επιπρόσθετες προσπάθειες για να αυξηθεί ο όγκος του υποπροεφοδιασμού. Πρέπει να ενθαρρυνθεί η εφαρμογή της προσφάτως εγκριθείσας απλουστευμένης κατευθυντήριας γραμμής της ΕΚΤ για τον υποπροεφοδιασμό.

Οι μεταφορές τραπεζογραμματίων και κερμάτων ευρώ για λόγους υποπροεφοδιασμού θα πραγματοποιούνται κατά κύριο λόγο από πεπειραμένες ιδιωτικές εταιρείες χρηματαποστολών. Η ΕΤΣ προσφέρει δωρεάν μεταφορά για μεγάλες παραγγελίες μετρητών. Οι μεταφορές μετρητών προς την ΕΤΣ θα πραγματοποιούνται πάντοτε με αστυνομική συνοδεία. Αστυνομική συνοδεία, όμως, δεν προβλέπεται επί του παρόντος για τη μεταφορά μετρητών προς και από εμπορικές τράπεζες.

- Υποπροεφοδιασμός πολιτών

Αρχικά η Σλοβακία δεν προέβλεπε τη διάθεση μικροσυσκευασιών με κέρματα ευρώ για το ευρύ κοινό. Μετά από εκτενείς διαβουλεύσεις με την Επιτροπή, οι αρχές αποφάσισαν να συμπεριλάβουν την παραγωγή μικροσυσκευασιών στην επικαιροποίηση του εθνικού σχεδίου που πραγματοποιήθηκε τον Απρίλιο του 2008. Ως εκ τούτου, οι πολίτες θα έχουν τη δυνατότητα να αγοράσουν μικροσυσκευασίες αξίας 500 SKK (περίπου 16,60 €). Η ΕΤΣ έχει παραγγείλει 1,2 εκατομμύρια μικροσυσκευασιών, αριθμός ο οποίος μπορεί να αποδειχθεί ανεπαρκής. Σε προηγούμενες περιπτώσεις αλλαγής νομίσματος συνήθως επωλείτο περίπου μια μικροσυσκευασία ανά νοικοκυριό (στη Σλοβακία υπάρχουν περίπου 2 εκατομμύρια νοικοκυριά). Επιπλέον, καθώς δεν προβλέπεται η παραγωγή εναρκτήριων συσκευασιών για επιχειρήσεις λιανικής, για τις μικροσυσκευασίες μπορεί να εκδηλώσουν ενδιαφέρον και ΜΜΕ. Επομένως πρέπει να ληφθεί υπόψη το ενδεχόμενο συμπληρωματικής παραγγελίας για μικροσυσκευασίες.

Αντίθετα με τις περιπτώσεις της Κύπρου και της Μάλτας, οι εμπορικές τράπεζες της Σλοβακίας δεν σκοπεύουν να μην χρεώσουν τέλη για ανταλλαγές νομισμάτων στην επίσημη ισοτιμία που θα γίνουν πριν την Ημέρα €. Η εκστρατεία αντιθησαύρισης προς τους πολίτες προβλέπεται να αρχίσει τον Ιούλιο του 2008. Ενδέχεται να προκύψουν ορισμένα προβλήματα με ηλικιωμένους (περίπου 1 εκατομμύρια άτομα) που συχνά αποθησαυρίζουν μετρητά και σπανίως χρησιμοποιούν ηλεκτρονικά μέσα πληρωμής. Ήδη προωθείται η χρήση ηλεκτρονικών μέσων πληρωμής με αποτέλεσμα να μην προβλέπεται ειδική εκστρατεία για την αύξηση της χρήσης τους κατά τη διάρκεια της αλλαγής νομίσματος.

- Ανταλλαγή και απόσυρση τραπεζογραμματίων και κερμάτων μετά την Ημέρα €

Για να διευκολυνθεί η αλλαγή νομίσματος όσον αφορά τα μετρητά, η ΕΤΣ και οι εμπορικές τράπεζες προγραμματίζουν διεύρυνση του ωραρίου λειτουργίας τους τις πρώτες ημέρες του Ιανουαρίου του 2009. Οι τράπεζες θα είναι ανοικτές για ανταλλαγές νομίσματος την 1η Ιανουαρίου (που κανονικά είναι ημέρα αργίας) καθώς και το Σαββατοκύριακο 3 και 4 Ιανουαρίου. Ορισμένα υποκαταστήματα θα ανοίξουν ειδικές θυρίδες για επιχειρήσεις και προβλέπουν την ενίσχυση του προσωπικού εξυπηρέτησης πελατών με άλλο προσωπικό από τις υπηρεσίες διεκπεραίωσης. Κατά την περίοδο διπλής κυκλοφορίας, οι ανταλλαγές και οι αναλήψεις θα είναι ελεύθερες τελών ή ποσοτικών περιορισμών. Η ΕΤΣ και οι εμπορικές τράπεζες έχουν γνώση της σύστασης της Επιτροπής περί διανομής τραπεζογραμματίων μικρής μόνον ονομαστικής αξίας μέσω ΑΤΜ και τραπεζικών καταστημάτων λίγες ημέρες πριν και μετά την Ημέρα €.

Οι τράπεζες εκπαιδεύουν τακτικά το προσωπικό τους για την εισαγωγή του ευρώ και ορισμένες παρέχουν εκπαίδευση και στους σημαντικότερους πελάτες τους. Πολλές τράπεζες έχουν δημιουργήσει ειδικούς δικτυακούς τόπους για το ευρώ.

Προβλέπεται ότι, έως τις 2 π.μ. της 1ης Ιανουαρίου, οι 2172 ΑΤΜ της Σλοβακίας θα μπορούν να χορηγούν, σχεδόν όλες, μόνον τραπεζογραμμάτια ευρώ (κυρίως των 10€ και 20€). Ιδιαίτερη προσοχή θα δοθεί στον επαρκή εφοδιασμό ΑΤΜ τοποθετημένων σε κεντρικά σημεία με τραπεζογραμμάτια σλοβακικής κορώνας πριν τα μεσάνυκτα και με ευρώ λίγο μετά. Οι ΑΤΜ που για τεχνικούς λόγους δεν θα μπορέσουν να προσαρμοσθούν εγκαίρως θα μείνουν κλειστές. Και τα 26 800 τερματικά σημείων πώλησης (POS) προβλέπεται ότι θα είναι σε θέση να λειτουργούν σε ευρώ ήδη από την Ημέρα €.

Σύμφωνα με τον γενικό νόμο, τα ρέστα στα καταστήματα θα επιστρέφονται μόνον σε ευρώ από την Ημέρα €. Ο νόμος προστατεύει επίσης τις επιχειρήσεις λιανικής ώστε να μην χρησιμοποιηθούν ως ανταλλακτήρια: μια πληρωμή σε σλοβακικές κορώνες μπορεί να μη γίνει δεκτή εφόσον η συνολική ονομαστική αξία των τραπεζογραμματίων και κερμάτων υπερβαίνει το τετραπλάσιο της πληρωτέας τιμής (στις προηγούμενες περιπτώσεις αλλαγής νομίσματος, ορισμένες φορές οι πελάτες προσπαθούσαν να πληρώσουν με μεγάλης ονομαστικής αξίας τραπεζογραμμάτια για μικροαγορές με σκοπό να απαλλαγούν από τα παλαιά εθνικά μετρητά που είχαν στην κατοχή τους).

Στην προκειμένη περίπτωση τηρούνται όλα όσα προβλέπονται στη σύσταση αριθ. 2008/78/ΕΚ σχετικά με την μετατροπή των ΑΤΜ, των τερματικών POS, τα ρέστα και τις έκτακτες ώρες λειτουργίας των τραπεζών.

Η Σλοβακία όρισε τις αρχές που θα είναι αρμόδιες για την προστασία κατά της παραχάραξης του ευρώ . Συγκεκριμένα, η Σλοβακία συγκρότησε Εθνική Κεντρική Υπηρεσία στο Υπουργείο Εσωτερικών καθώς και ένα εθνικό κέντρο αναλύσεων για τραπεζογραμμάτια και ένα εθνικό κέντρο αναλύσεων για κέρματα, αμφότερα εντός της ΕΤΣ. Η Σλοβακία συμμετέχει επίσης στις τακτικές επιμορφωτικές ενέργειες του προγράμματος Pericles. Η ΕΤΣ και οι εμπορικές τράπεζες έχουν παραγγείλει τον αναγκαίο εξοπλισμό για τον έλεγχο της αυθεντικότητας των τραπεζογραμματίων ευρώ.

Οι προετοιμασίες του χρηματοπιστωτικού και του τραπεζικού τομέα για την αλλαγή νομίσματος έχουν προχωρήσει σημαντικά. Για να αποφευχθούν εφοδιαστικά προβλήματα τις πρώτες ημέρες μετά την αλλαγή νομίσματος, πρέπει να καταβληθούν σημαντικές συμπληρωματικές προσπάθειες ώστε να αυξηθεί ο όγκος του προεφοδιασμού και του υποπροεφοδιασμού. Οι επιχειρήσεις λιανικής, ειδικότερα, πρέπει να κληθούν να χρησιμοποιήσουν την απλουστευμένη μορφή σύμβασης που προβλέπεται στη νέα κατευθυντήρια γραμμή της ΕΚΤ σχετικά με τον υποπροεφοδιασμό. Πρέπει να ληφθούν τα κατάλληλα μέτρα ώστε να εξασφαλισθεί υψηλό επίπεδο προστασίας για όλες τις μεταφορές μετρητών κατά τις εβδομάδες που προηγούνται και έπονται της αλλαγής νομίσματος. Ιδιαίτερη προσοχή πρέπει να δοθεί στην προπαρασκευή των μικρών επιχειρήσεων λιανικής και των ευάλωτων πληθυσμιακών ομάδων (π.χ. διανομή κατάλληλου ενημερωτικού υλικού σε ηλικιωμένα άτομα) για την αλλαγή νομίσματος και τα νέα τραπεζογραμμάτια και κέρματα. |

Πρόληψη των καταχρηστικών πρακτικών και της λανθασμένης εντύπωσης των πολιτών όσον αφορά την εξέλιξη των τιμών

- Σύμφωνα με την τελευταία έρευνα του Ευρωβαρομέτρου, το 72% των Σλοβάκων φοβάται ότι θα υπάρξουν αυξήσεις τιμών και καταχρήσεις με την αλλαγή νομίσματος[4]. Η άρση των φόβων αυτών παραμένει μια από τις κυριότερες προκλήσεις για τις αρχές της Σλοβακίας ενόψει της αλλαγής νομίσματος.

Η στρατηγική για την προστασία των καταναλωτών που υιοθέτησε η ΕΤΣ θεσπίζει το γενικό πλαίσιο της προστασίας των καταναλωτών κατά την αλλαγή νομίσματος. Η στρατηγική αυτή βασίζεται σε δύο πυλώνες: πληροφόρηση των πολιτών και παρακολούθηση και έλεγχος των τιμών.

Η διπλή αναγραφή των τιμών αποτελεί σημαντικό εργαλείο που αναμένεται να βοηθήσει τους καταναλωτές να συνηθίσουν το νέο νόμισμα και τη νέα κλίμακα αξιών. Η κυβέρνηση της χώρας θέσπισε κανόνες για τη διπλή αναγραφή με τον κανονισμό της 27ης Μαρτίου 2008, ενώ η Εθνική Τράπεζα της Σλοβακίας έχει θεσπίσει ανάλογους κανόνες για τον χρηματοπιστωτικό τομέα. Η υποχρέωση της διπλής αναγραφής των τιμών θα αρχίσει να ισχύει ένα μήνα μετά τον καθορισμό της αμετάκλητης ισοτιμίας μετατροπής και θα ισχύσει μέχρι τη λήξη του 2009. Οι επιχειρήσεις λιανικής μπορούν να εφαρμόσουν τη διπλή αναγραφή των τιμών σε προαιρετική βάση επί 6 επιπλέον μήνες.

- Πρωτοβουλία θεμιτής τιμολόγησης

Ο Πληρεξούσιος της κυβέρνησης από κοινού με την Ένωση Σλοβάκων Επιχειρηματιών έθεσαν σε εφαρμογή το σχέδιο «Κώδικας Δεοντολογίας». Ο κώδικας αυτός δεσμεύει όσους συμμετέχουν σε αυτόν να τηρούν τους κανόνες που διέπουν την αλλαγή νομίσματος και να μην κάνουν κατάχρηση για ιδιοτελείς λόγους. Έχει υπογραφεί από περίπου 1000 οικονομικούς φορείς, πόλεις, δήμους και περιφερειακές διοικήσεις. Για την παρουσίαση του λογότυπου που θα μπορούν να χρησιμοποιούν όσοι συμμετέχουν στην τήρηση του κώδικα δεοντολογίας προβλέπεται μια μεγάλη δημόσια εκδήλωση.

- Παρακολούθηση και έλεγχος των τιμών

Η Σλοβακική Επιθεώρηση Εμπορίου (ΣΕΕ) θα αποτελεί τον κύριο αρμόδιο φορέα για την παρακολούθηση των τιμών. Έχει την εξουσία να προειδοποιεί, και να επιβάλλει τόσο κυρώσεις όσο και την εκτέλεση των αποφάσεών της[5]. Η ΣΕΕ θα ελέγχει: την ορθή διπλή αναγραφή των τιμών, την τήρηση των κανόνων στρογγυλοποίησης και την ορθή εφαρμογή της ισοτιμίας μετατροπής. Θα παρακολουθεί επίσης την ουδετερότητα της αλλαγής νομίσματος ως προς τις τιμές και την εφαρμογή της απαγόρευσης της συμπερίληψης στις τιμές οιουδήποτε κόστους συνεπάγεται η αλλαγή νομίσματος, σύμφωνα με τις επιταγές του γενικού νόμου. Οι σχετικοί με το ευρώ έλεγχοι θα πραγματοποιούνται καθ’ όλη τη διάρκεια της περιόδου διπλής αναγραφής των τιμών, καθώς και επί ορισμένους μήνες μετά τη λήξη της. Οι έλεγχοι θα πραγματοποιούνται είτε με εικονικούς πελάτες (ιδιαίτερη προσοχή θα δοθεί σε μικρά καταστήματα και καταστήματα σε απομακρυσμένες περιοχές) είτε με στοχευμένους ελέγχους, μετά από καταγγελίες πολιτών. Οι καταγγελίες θα υποβάλλονται τηλεφωνικά μέσω ειδικής «ευρωγραμμής», με ηλεκτρονικό ταχυδρομείο, με τηλεομοιοτυπία ή αυτοπροσώπως στα κατά τόπους γραφεία της ΣΕΕ. Ανά δύο εβδομάδες θα εκδίδεται δελτίο Τύπου με τα αποτελέσματα των ελέγχων.

Η ΣΕΕ διαθέτει, επί του παρόντος, προσωπικό 262 ατόμων εκ των οποίων 150 διεξάγουν επιτόπιους ελέγχους. Το τρέχον προσωπικό ενδεχομένως να μην επαρκεί για την κάλυψη ολόκληρης της χώρας.

Εάν διαπιστωθεί παράβαση κάποιας ισχύουσας διάταξης, η ΣΕΕ θα διερευνά το θέμα με την επιχείρηση λιανικής προκειμένου να διαπιστωθεί η αιτία. Οι αλλαγές τιμών που δημιουργούν αμφιβολίες θα συγκρίνονται με τις μακροπρόθεσμες τάσεις και με τις τιμές του ιδίου προϊόντος σε άλλα καταστήματα και θα λαμβάνεται υπόψη το ευρύτερο πλαίσιο (π.χ. τιμές των συντελεστών παραγωγής). Εάν μια αύξηση τιμής αποδειχθεί αδικαιολόγητη, η ΣΕΕ θα ζητεί πρώτα από την επιχείρηση λιανικής να επαναφέρει την προηγούμενη τιμή. Το επόμενο βήμα θα είναι η έκδοση προειδοποίησης, ενώ το επόμενο θα είναι η κίνηση διαδικασίας παράβασης. Η διορία για την έκδοση τελικής απόφασης σε διαδικασίες παράβασης ορίσθηκε σε 30 ημέρες (συν 30 ημέρες για την έκδοση απόφασης σε περίπτωση έφεσης). Ο γενικός νόμος προβλέπει πρόστιμα έως 60 000 € για επιχειρήσεις λιανικής ή νομικά πρόσωπα Σε φυσικά πρόσωπα που ευθύνονται άμεσα για παράβαση μπορεί να επιβληθεί πρόστιμο έως 3 000 €.

Οι έλεγχοι τιμών της ΣΕΕ συμπληρώνονται με ένα πρόγραμμα παρακολούθησης των τιμών από τις οργανώσεις καταναλωτών. Εθελοντές επιθεωρητές προβλέπεται να παρακολουθούν τις τιμές επιλεγμένων προϊόντων σε περίπου 350 καταστήματα λιανικής. Κάθε επιθεωρητής θα πρέπει να επισκέπτεται το κατάστημα της αρμοδιότητάς του δύο φορές το μήνα και να παρακολουθεί τις τιμές του ιδίου συνόλου προϊόντων. Τα αποτελέσματα της παρακολούθησης, καθώς και τα ονόματα των καταστημάτων στα οποία παρατηρήθηκαν αυξήσεις τιμών θα δημοσιεύονται σε ειδικό δικτυακό τόπο.

Ο σχεδιασμός του προγράμματος αυτού πρέπει να βελτιωθεί. Η παρακολούθηση του ιδίου συνόλου προϊόντων ανά τακτά διαστήματα στα ίδια καταστήματα δεν θα δίνει ακριβή εικόνα της γενικότερης κατάστασης (όπως παρατηρήθηκε στην Κύπρο το τρέχον έτος)[6] διότι η συμπεριφορά των εν λόγω καταστημάτων είναι πιθανό να αλλοιώνεται από την άσκηση παρακολούθησης. Η έλλειψη τυχαίων ελέγχων μπορεί να έχει ως συνέπεια τη μη καταγραφή αυξήσεων των τιμών σε άλλα καταστήματα. Ο περιορισμός της κατονομασίας και στιγματισμού σε έναν πολύ μικρό αριθμό καταστημάτων, αφενός, είναι άδικος και, αφετέρου, δεν βοηθά ιδιαιτέρως.

Όσον αφορά την επίσημη στατιστική παρακολούθηση των τιμών, η Στατιστική Υπηρεσία της Σλοβακίας θα παρακολουθεί τις τιμές των προϊόντων που αγοράζουν με μεγάλη συχνότητα οι καταναλωτές καθ' όλη τη διάρκεια της περιόδου διπλής αναγραφής των τιμών. Από τον Ιούνιο του 2008, θα δημοσιεύει σχετική έκθεση ανά 10ήμερο. Η στατιστική υπηρεσία θα παρακολουθεί επίσης τις εντυπώσεις του κοινού όσον αφορά τον πληθωρισμό και τον αντίκτυπο της ενημερωτικής εκστρατείας.

Απαιτείται η ενεργός προώθηση του κώδικα δεοντολογίας σε πολύ μεγάλη κλίμακα δεδομένου ότι ο σημερινός αριθμός των φορέων που συμμετέχουν σε αυτόν είναι πολύ μικρός. Η ταχεία αντίδραση και η ενεργός επικοινωνία με τα μέσα ενημέρωσης έχουν εξαιρετικά μεγάλη σημασία για την αποτελεσματική καταπολέμηση των φόβων των πολιτών για αυξήσεις τιμών. Οι φορείς που είναι αρμόδιοι για την παρακολούθηση και τον έλεγχο των τιμών πρέπει να είναι σε θέση να αναλαμβάνουν δράση αμέσως μόλις λάβουν καταγγελία. Εάν δεν μπορεί να συντομευθεί η προθεσμία έκδοσης οριστικής απόφασης σε διαδικασίες παράβασης, οι προκαταρκτικές ενέργειες στις οποίες προέβησαν οι αρμόδιοι φορείς ελέγχου πρέπει να δημοσιεύονται γρήγορα. Η προετοιμασία για την παρακολούθηση των τιμών από τη ΣΕΕ είναι καλή: είναι σημαντικό να εξασφαλιστεί ότι θα υπάρχουν επαρκείς πόροι για την άσκησή της σε ολόκληρη τη χώρα. Το πρόγραμμα παρακολούθησης που προβλέπουν οι οργανώσεις καταναλωτών απαιτεί κάποιες σοβαρές προσαρμογές. Το διοικητικό πάγωμα των τιμών ή άλλα ισοδύναμα μέτρα που στρεβλώνουν την αγορά, ιδίως όσον αφορά τα τρόφιμα, πρέπει να αποφευχθούν. Τέτοιες πρακτικές καθυστερούν απλώς τις κανονικές αυξήσεις τιμών που οφείλονται στην εξέλιξη των παγκόσμιων αγορών και δημιουργούν στρεβλές εντυπώσεις όσον αφορά τον πληθωρισμό, δεδομένου ότι οι αυξήσεις επέρχονται ούτως ή άλλως και μάλιστα μονομιάς μόλις λήξει η περίοδος παγώματος των τιμών, αντί να κατανεμηθούν ομαλά και φυσιολογικά επί σειρά μηνών. Η προγραμματιζόμενη χρήση ποινικών κυρώσεων για τιμολογιακές καταχρήσεις σε σχέση με το ευρώ πρέπει επίσης να διευκρινισθούν δεδομένου ότι δεν φαίνεται πολύ λογικό να περιορίζονται οι κυρώσεις αυτές μόνον σε ρυθμιζόμενες τιμές επί των οποίων το κράτος ήδη ασκεί, εξ ορισμού, πολύ μεγάλο έλεγχο. |

Προετοιμασίες των επιχειρήσεων για την αλλαγή νομίσματος

- Τις προετοιμασίες των επιχειρήσεων για την αλλαγή νομίσματος επιβλέπει και υποστηρίζει το Υπουργείο Οικονομίας και ο Εθνικός οργανισμός ανάπτυξης μικρομεσαίων επιχειρήσεων (ΕΟΑΜΜΕ) Οι κυριότερες δραστηριότητες του ΕΟΑΜΜΕ συνίστανται στην ανάπτυξη συμβουλευτικού δυναμικού σε περιφερειακό επίπεδο (σε συνεργασία με το δίκτυο Περιφερειακών κέντρων πληροφόρησης επιχειρήσεων (ΠΚΠΕ)), τη διοργάνωση ενημερωτικών σεμιναρίων για ΜΜΕ και την κατάρτιση ενημερωτικού υλικού (π.χ. φυλλαδίων, εγχειριδίων κλπ).

Σύμφωνα με την έρευνα της Επιτροπής σχετικά με τις προετοιμασίες των ΜΜΕ για την αλλαγή νομίσματος που πραγματοποιήθηκε τον Ιούνιο του 2008, το 80% των επιχειρήσεων έχει ήδη αρχίσει να προετοιμάζεται. Περίπου τα δύο τρία των επιχειρήσεων έχουν προσδιορίζει τις προσαρμογές που απαιτούνται σε επίπεδο ηλεκτρονικών υπολογιστών (67%). Παρόμοιο ποσοστό επιχειρήσεων έχει ενημερώσει σχετικά το προσωπικό (65%), ενώ σχεδόν οι μισές επιχειρήσεις έχουν προσδιορίσει τον αντίκτυπο της αλλαγής νομίσματος στους διάφορους κλάδους δραστηριότητάς τους (49%). Περίπου το 70% των επιχειρήσεων θα αναθέσει τις απαιτούμενες προσαρμογές ηλεκτρονικών υπολογιστών σε ειδικευμένες επιχειρήσεις. Οι περισσότερες επιχειρήσεις δεν αναμένουν προβλήματα όσον αφορά τις απαιτούμενες αλλαγές στα συστήματα πληροφορικής (82%). Το 90% σχεδόν των επιχειρήσεων δηλώνει πολύ καλά ή αρκετά καλά ενημερωμένο σχετικά με την αλλαγή νομίσματος.

Στην πλειονότητά τους οι επιχειρήσεις ισχυρίζονται ότι θα μετατρέψουν τις τιμές τους από σλοβακικές κορώνες σε ευρώ εφαρμόζοντας επακριβώς τους κανόνες μετατροπής (45%). Το 22% σκοπεύει να υιοθετήσει γενικά ουδέτερη στάση (προσαρμόζοντας ορισμένες τιμές προς τα πάνω και ορισμένες προς τα κάτω). Σημαντικό ποσοστό επιχειρήσεων σκοπεύει να προσαρμόσει τις τιμές ως επί το πλείστον προς τα πάνω (14%) μολονότι αυτό αντίκειται στη νομοθεσία. Το ποσοστό αυτό είναι αισθητά μεγαλύτερο από εκείνο στην Κύπρο (3%) και στη Σλοβενία (6%).

Η εν λόγω έρευνα διενεργήθηκε σκόπιμα σε πολύ πρώιμο στάδιο έτσι ώστε να ευαισθητοποιηθούν οι επιχειρήσεις ως προς την ανάγκη να αρχίσουν ή να επισπεύσουν τις προετοιμασίες τους. Οι επιχειρήσεις έχουν τη δυνατότητα να συμμετάσχουν σε πολλά θεματικά σεμινάρια που οργανώνει ο ΕΟΑΜΜΕ ή/και να ζητήσουν τη βοήθεια ενός ΠΚΠΕ.

Οι αρχές πρέπει να εξασφαλίσουν ότι όλες οι ΜΜΕ είναι επαρκώς ενημερωμένες σχετικά με την αλλαγή νομίσματος και ότι τυγχάνουν της κατάλληλης υποστήριξης. Η πρόοδος των προετοιμασιών των ΜΜΕ πρέπει να παρακολουθείται τακτικά με σκοπό τον εντοπισμό και την ταχεία αντιμετώπιση τυχόν προβλημάτων. |

Επικοινωνιακές ενέργειες και κοινή γνώμη

- Η επικαιροποιημένη και εμπλουτισμένη εθνική επικοινωνιακή στρατηγική για την εισαγωγή του ευρώ στη Σλοβακία εγκρίθηκε στις 17 Οκτωβρίου 2007. Καταρτίσθηκε από την ομάδα εργασίας για την επικοινωνία.

Μετά από μια πολύπλοκη διαδικασία ανάθεσης επελέγη ένας εξωτερικός επικοινωνιακός οργανισμός τον Νοέμβριο του 2007 στον οποίο ανατέθηκε η εφαρμογή του μεγαλύτερου μέρους της εθνικής στρατηγικής. Ταυτόχρονα, συμπληρωματικές επικοινωνιακές δραστηριότητες έχουν αναλάβει η Εθνική Τράπεζα της Σλοβακίας, το Υπουργείο Οικονομικών, η κυβέρνηση και άλλα όργανα της δημόσιας διοίκησης. Οι αρχές της Σλοβακίας, σε στενή συνεργασία με τους εταίρους τους, περιλαμβανομένης της Ευρωπαϊκής Επιτροπής, επεξεργάσθηκαν μια ολοκληρωμένη εκστρατεία επικοινωνίας που θα χρησιμοποιήσει μια πλειάδα διαύλων και θα απευθύνεται σε ευρύ φάσμα πληθυσμιακών ομάδων. Τα κυριότερα θέματα της στρατηγικής αφορούν τα διάφορα στάδια της αλλαγής νομίσματος, τα οφέλη που παρουσιάζει το ευρώ και την προστασία των καταναλωτών από τιμολογιακές καταχρήσεις.

Οι αρχές της Σλοβακίας αποφάσισαν να αναβάλουν την έναρξη μιας πλήρως ανεπτυγμένης ενημερωτικής εκστρατείας έως ότου υπάρξει μεγαλύτερη βεβαιότητα ως προς το εάν η χώρα έχει επιτύχει την ικανοποίηση των κριτηρίων σύγκλισης. Παρά ταύτα, έγιναν ορισμένες προπαρασκευαστικές ενέργειες. Επελέγη το λογότυπο της εκστρατείας, καθώς και το στυλ της εθνικής ενημερωτικής εκστρατείας. Προσελήφθη έκτακτο επικοινωνιακό προσωπικό τόσο από την Εθνική Τράπεζα της Σλοβακίας όσο και από το Υπουργείο Οικονομικών, ενώ δόθηκε ιδιαίτερη προσοχή στον διορισμό εμπειρογνωμόνων για την αντιμετώπιση των αναγκών ειδικών πληθυσμιακών ομάδων: των παιδιών και της νεολαίας, των ηλικιωμένων ατόμων, των ατόμων με αναπηρία και των εθνοτικών μειονοτήτων. Τους περασμένους μήνες, οι αρχές της Σλοβακίας προέβησαν σε τακτικές ενημερώσεις του Τύπου, που φαίνεται ότι αποφέρουν καρπούς, δεδομένου ότι ο Τύπος είναι καλύτερα ενημερωμένος και λιγότερο επικριτικός σε σχέση με την αλλαγή νομίσματος. Για να προετοιμαστεί ο πληθυσμός της Σλοβακίας για τη μαζική ενημερωτική εκστρατεία που θα πραγματοποιηθεί το δεύτερο εξάμηνο του 2008, άρχισε τον Μάρτιο η μετάδοση ενός τηλεοπτικού μηνύματος σχετικά με το ευρώ.

Η Επιτροπή υπέγραψε συμφωνία εταιρικής σχέσης με τις αρχές της Σλοβακίας στις 7 Δεκεμβρίου 2007. Βάσει της γενικής αυτής συμφωνίας, η Επιτροπή υποστηρίζει τις επικοινωνιακές δραστηριότητες παρέχοντας ενημερωτικό υλικό, δανείζοντας την Έκθεση για το Ευρώ (που έλαβε χώρα στην Μπρατισλάβα και στη Košice τον Ιανουάριο και τον Φεβρουάριο του 2008) και οργανώνοντας σεμινάριο για Σλοβάκους δημοσιογράφους στις Βρυξέλλες (Μάρτιος του 2008). Αμφότερα τα μέρη υπέγραψαν συμφωνία επιχορήγησης στις 20 Δεκεμβρίου 2007. Στο πλαίσιο της επιχορήγησης η Επιτροπή θα συγχρηματοδοτήσει ορισμένες δραστηριότητες έως τα τέλη Ιουλίου του 2008, όπως την απασχόληση υπαλλήλων αρμόδιων για θέματα επικοινωνίας, διάφορες εκστρατείες στα μέσα ενημέρωσης (π.χ. για τη μειονότητα των Ρόμα), μια εθνική γραμμή βοήθειας για το ευρώ, έναν εθνικό δικτυακό τόπο για το ευρώ, ένα πρόγραμμα για το «ευρώ στα σχολεία» και ένα πρόγραμμα εκπαίδευσης των «πολλαπλασιαστών».

Η πρόσφατη έρευνα του Έκτακτου Ευρωβαρομέτρου στα νέα κράτη μέλη[7] επιβεβαιώνει, στην ουσία, τα αποτελέσματα των προηγούμενων ετών. Η μερίδα του πληθυσμού που υποστηρίζει το ευρώ στη Σλοβακία παραμένει πάνω από τον μέσο όρο των κρατών μελών που προσχώρησαν πρόσφατα, αλλά η τάση είναι κάπως αρνητική από την άνοιξη του 2007 (το ποσοστό υποστήριξης είναι τώρα 52% έναντι 55% τον Σεπτέμβριο του 2007 και 57% τον Απρίλιο του 2007).

Η έναρξη των επικοινωνιακών δραστηριοτήτων στη Σλοβακία έχει πολλαπλό αντίκτυπο. Το ποσοστό του πληθυσμού που θεωρεί ότι είναι ενημερωμένο αυξήθηκε κατά 17 ποσοστιαίες μονάδες στο υψηλότερο επίπεδο από όλες τις χώρες που καλύπτει η έρευνα (το 64% των Σλοβάκων θεωρεί ότι είναι πολύ έως αρκετά καλά ενημερωμένο, έναντι μέσου όρου 40%). Τα αποτελέσματα δείχνουν επίσης ότι αυξάνεται η ζήτηση για πληροφορίες. Η εξοικείωση με ορισμένα βασικά χαρακτηριστικά του ευρώ και της ΟΝΕ βελτιώθηκε και πάλι.

Μολονότι τα πράγματα είναι σχετικά θετικά όσον αφορά την εισαγωγή του ευρώ, εν γένει, σε σχέση με άλλες χώρες, τα τελευταία αποτελέσματα της έρευνας στη Σλοβακία φανερώνουν επίσης ελαφρά αύξηση του σκεπτικισμού όσον αφορά τις αναμενόμενες συνέπειες και τα οφέλη. Η επικείμενη εντατική φάση της ενημερωτικής εκστρατείας θα πρέπει, συνεπώς, να δώσει ιδιαίτερο βάρος στις επιφυλάξεις των πολιτών, ιδίως εκείνες που σχετίζονται με την εξέλιξη των τιμών ενόψει της αλλαγής νομίσματος. |

- [1] Η εκπλήρωση των κριτηρίων σύγκλισης του Μάαστριχτ αξιολογείται τακτικά από την Επιτροπή και την ΕΚΤ στις εκθέσεις σύγκλισης. Η τελευταία έκθεση σύγκλισης (COM (2008)248) εγκρίθηκε στις 7 Μαΐου 2008.

[2] Σύσταση της Επιτροπής, της 10ης Ιανουαρίου 2008, σχετικά με μέτρα για τη διευκόλυνση της μετάβασης στο ευρώ στο μέλλον (2008/78/EΚ).

[3] Νόμος αριθ. 659/2007 Coll. της 28ης Νοεμβρίου 2007 για την εισαγωγή του ευρώ στη Σλοβακία και την τροποποίηση ορισμένων νόμων.

[4] Έκτακτο Ευρωβαρόμετρο 237, Μάιος 2008.

[5] Μόνον άλλες 8 εθνικές αρχές στην ΕΕ έχουν ανάλογες αρμοδιότητες τόσο μεγάλης έκτασης.

[6] Σύμφωνα με τις διαθέσιμες πληροφορίες, οι επιχειρήσεις λιανικής γνώριζαν εκ των προτέρων ποιες ήταν οι τιμές που παρακολουθούνταν στα προγράμματα παρακολούθησης των τιμών και προσάρμοσαν καταλλήλως την τιμολογιακή τους πολιτική.

[7] Έκτακτο Ευρωβαρόμετρο 237, Μάιος 2008.